kardosdrur/scandi-wiki huggingface dataset:
Ed Coode

Edward "Ed" Coode (MBE) (født 19. juni 1975 i Indian Queens, England) er en engelsk tidligere roer, olympisk guldvinder og dobbelt verdensmester.

Karriere 
Coode studerede på University of Oxford, og deltog én gang i det traditionsrige Oxford vs. Cambridge Boat Race på Themsen.

Coode vandt en guldmedalje ved OL 2004 i Athen, som del af den britiske firer uden styrmand. Bådens øvrige besætning var Steve Williams, James Cracknell og Matthew Pinsent. Briterne sikrede sig guldet efter en finale, hvor Canada vandt sølv, mens Italien fik bronze. Han deltog også ved OL 2000 i Sydney, hvor han stillede op i disciplinen toer uden styrmand sammen med Greg Searle og sluttede på fjerdepladsen.

Coode vandt desuden to VM-guldmedaljer i firer uden styrmand, i henholdsvis 1999 og 2001.

Resultater

OL-medaljer 
 2004:  Guld i firer uden styrmand

VM-medaljer 
 VM i roning 1999:  Guld i firer uden styrmand
 VM i roning 2001:  Guld i firer uden styrmand
 VM i roning 1997:  Bronze i firer med styrmand
 VM i roning 2003:  Bronze i otter

Referencer

Eksterne henvisninger 

Roere fra Storbritannien
Personer tildelt Order of the British Empire
Tim Foster

Timothy James Carrington "Tim" Foster (MBE) (født 19. januar 1970 i Bedford, England) er en engelsk tidligere roer, olympisk guldvinder og dobbelt verdensmester.

Karriere 
Foster studerede på University of Oxford, og deltog én gang i det traditionsrige Oxford vs. Cambridge Boat Race på Themsen.

Foster vandt en bronzemedalje ved OL 1996 i Atlanta, som del af den britiske firer uden styrmand. Bådens øvrige besætning var Greg Searle, Jonny Searle og Rupert Obholzer. Fire år senere vandt han en guldmedalje i samme disciplin ved OL 2000 i Sydney, denne gang sammen med James Cracknell, Steve Redgrave og Matthew Pinsent. Han deltog også ved OL 1992 i Barcelona, som del af den britiske otter.

Foster vandt desuden to VM-guldmedaljer i firer uden styrmand, i henholdsvis 1997 og 1998.

Resultater

OL-medaljer 
 2000:  Guld i firer uden styrmand
 1996:  Bronze i firer uden styrmand

VM-medaljer 
 VM i roning 1997:  Guld i firer uden styrmand
 VM i roning 1998:  Guld i firer uden styrmand
 VM i roning 1995:  Sølv i firer uden styrmand
 VM i roning 1999:  Sølv i otter
 VM i roning 1989:  Bronze i otter
 VM i roning 1991:  Bronze i otter
 VM i roning 1994:  Bronze i firer uden styrmand

Referencer

Eksterne henvisninger 

Roere fra Storbritannien
Personer tildelt Order of the British Empire
Nick Green

Nicholas "Nick" David Green (født 4. oktober 1967 i Melbourne) er en australsk tidligere roer, dobbelt olympisk guldvinder og firedobbelt verdensmester.

Karriere 
Green begyndte sin internationale karriere i den australske firer uden styrmand, og hans første store resultat her kom ved VM i 1990, hvor han var med til at vinde guld. Denne præstation gentog de året efter, og besætningen herfra, der foruden Green også bestod af Andrew Cooper, Mike McKay og James Tomkins var derfor store favoritter ved OL 1992 i Barcelona. Australierne vandt da også deres indledende heat og deres semifinaleheat i sikker stil. Amerikanerne havde dog præsteret tider næsten lige så gode, så finalen så ud til at kunne blive spændende. Men her viste australierne deres styrke og sejrede med et forspring på næsten halvandet sekund til amerikanerne, mens slovenerne akkurat sikrede sig bronze.

Fire år senere ved OL 1996 i Atlanta var australierne ikke nær så store favoritter, selv om de stillede med tre af guldvinderne fra Barcelona: Green, McKay og Tomkins, mens Drew Ginn havde erstattet Cooper. Vinderne fra de to seneste VM var fra Italien og regnedes blandt de hårde konkurrenter. Australierne vandt deres indledende heat, men blev blot nummer tre i en meget tæt semifinale (uden dog at være tæt på ikke at nå A-finalen). I finalen viste australierne sig stærkest og hentede den anden OL-guldmedalje i træk, mens Frankrig vandt sølv og Storbritannien bronze; italienerne virkede trætte og sluttede sidst i finalen.

Green vandt i alt fire VM-guldmedaljer. Udover de to i firer uden styrmand blev det til en i toer med styrmand og en i firer med styrmand (begge i 1998).

Resultater

OL-medaljer 
 1992:  Guld i firer uden styrmand
 1996:  Guld i firer uden styrmand

VM-medaljer 
 VM i roning 1990:  Guld i firer uden styrmand
 VM i roning 1991:  Guld i firer uden styrmand
 VM i roning 1998:  Guld i firer med styrmand
 VM i roning 1998:  Guld i toer med styrmand

Referencer

Eksterne henvisninger 

Roere fra Australien
Personer fra Melbourne
Deltagere for Australien ved sommer-OL 1992
Deltagere for Australien ved sommer-OL 1996
Olympiske mestre fra Australien
Andrew Cooper

Andrew Dollman Cooper (født 23. december 1964 i Melbourne) er en australsk tidligere roer, olympisk og dobbelt verdensmester.

Karriere 
Efter at have været med til at vinde sølv ved U/23-VM 1985 i otteren kom Cooper første gang til senior-VM i 1986, hvor han var med til at blive verdensmester med den australske otter.

Han var med i otteren til OL 1988 i Seoul, hvor australierne blev nummer fem. Ved VM i 1991 roede han firer uden styrmand, og den australske båd vandt her guld.

Ved OL 1992 i Barcelona roede han igen firer uden styrmand. Bådens øvrige besætning var Mike McKay, Nicholas Green og James Tomkins, samme besætning, der vandt VM-guld året før. De vandt da også planmæssigt deres indledende heat og semifinale, og i finalen var de lige så sikre, da de holdt den amerikanske båd, der også havde vundet deres hidtidige løb, bag sig og sikrede sig guldet med over halvandet sekunds forspring, mens slovenerne blev nummer tre.

Resultater

OL-medaljer 
 1992:  Guld i firer uden styrmand

VM-medaljer 
 VM i roning 1986:  Guld i otter
 VM i roning 1991:  Guld i firer uden styrmand

Referencer

Eksterne henvisninger 

Roere fra Australien
Personer fra Melbourne
Deltagere for Australien ved sommer-OL 1988
Deltagere for Australien ved sommer-OL 1992
Olympiske mestre fra Australien
Morten Brammer Olesen

Morten Brammer Olesen (født 6. marts 1988 i Aarhus) er en dansk triatlet fra Aarhus 1900. Han vandt i 2018 og 2019 EM-bronze i i langdistance-triatlon i Madrid og Amsterdam. Klubkammeraten Kristian Høgenhaug vandt guld 2019.

Noter

Eksterne kilder/henvisninger 
 
 Morten Brammers profil hos protriathletes.org
 

Personer fra Aarhus
Triatleter fra Danmark
Kristian Høgenhaug

Kristian Høgenhaug er en dansk triatlet fra Aarhus 1900. Han vandt i 2019 EM-guld i i langdistance-triatlon i Amsterdam i personlig rekord med tiden 7:53:52 timer som samtidig er den fjerdebedste danske tid nogensinde. Klubkammeraten Morten Brammer Olesen vandt bronze. Høgenhaug kvalificerede sig i juli 2019 til VM ved at vinde Ironman Hamburg.

Noter

Eksterne kilder/henvisninger 

Triatleter fra Danmark
Nicklas Buch

Nicklas Buch (født 1997) er en dansk teologistuderende og forfatter.

Debut som forfatter 
Buch udkom 2019 med debutromanen Pillerne får mors øjne til at nærme sig gulvet på forlaget Gyldendal. Den handler om 17-årige Nicklas, der er flyttet tilbage til sin mor efter at have boet det meste af sin barndom hos sine oldeforældre på grund af moderens misbrug. Historien er inspireret af hans egen opvækst.

Privat 
Buch kom i pleje hos oldeforældrene i Kolding som 2-årig og boede der, til han blev 12, fordi hans forældre var narkomaner. 

Buch bor i Aarhus og studerer teologi på Aarhus Universitet.

Bibliografi 
 Pillerne får mors øjne til at nærme sig gulvet (2019)

Referencer 

Danskere i 2000-tallet
Dansksprogede forfattere fra Danmark
Romanforfattere fra Danmark
Tommi Kinnunen

Tommi Kinnunen, født 1973 i Kuusamo, er en finsk forfatter og lektor i finsk i Åbo. Kinnunen har tidligere skrevet skuespil og kabareter. Hans debutroman fra 2014 "Hvor fire veje mødes" blev nomineret til Finlandia-prisen. Den skildrer en slægts historie gennem tre generationer. Romanen er dramatiseret og blev sat op på teatret i hans hjemby Åbo i 2016.

Værker oversat til dansk 
 Hvor fire veje mødes, 2015 
 Lyset bag dine øjne, 2017

Romanforfattere fra Finland
Büsra Barut

Büsra Barut (født 20. maj 1997) er en dansk/tyrkisk professionel fodboldspiller, der spiller for FC Nordsjælland i den danske Gjensidige Kvindeliga og for Tyrkiets kvindefodboldlandshold.

Meritter

Klub 
Brøndby IF
Elitedivisionen 
  : 2018
Sydbank Pokalen 
  : 2018

Referencer

Eksterne henvisninger 
 

Kvindelige fodboldlandsholdsspillere fra Danmark
Fodboldspillere fra Brøndby IF (kvinder)
Fodboldspillere fra FC Nordsjælland (kvinder)
Diplexer

En diplexer er et passivt elektronisk kredsløb, som anvender frekvens-domæne multiplexing. To porte (fx L og H) bliver multiplexet til en tredje port (fx S). Signalerne på portene L og H indeholder disjunkte frekvensbånd.

En diplexer multiplekser to porte til én port, men mere en to porte kan multiplekses. En tre-port til én-port multiplekser kaldes for en triplexer - og en fire-port til én-port multiplekser kaldes quadplexer eller quadruplexer.

En typisk diplexer kan have omkring 30 dB isolation mellem de to porte L og H. Denne isolation er tilstrækkelig til mange anvendelser.

Danske termer
På dansk anvendes der mange navne for tv og radio frekvens multipleksere:
 samlefilter
 skillefilter
 antennesamler (flertydigt)
 antenne combiner (flertydigt)
 antennefilter
 mastefilter

Samlefilter eller skillefilter beregnet til jordnet-tv og radio kan have indgange for VHF bånd I (afviklet), VHF bånd II (FM-båndet), VHF bånd III og TV UHF. Nogle har endda flere indgange til enkelt kanaler fx VHF kanal 5 eller UHF kanal 31. Det anvendes når man har brug for flere UHF antenner som skal pege i hver deres retning og hver antenne modtager en eller flere kanaler, som ikke overlapper med de andre UHF antenner.

Se også
 Duplexer

Kilder/referencer

Kommunikationskredsløb
Radioteknik
Eiterfjorden (Nærøy)

Eiterfjorden er en fjord i Nærøy kommune i Trøndelag  fylke i Norge. Den er omkring 9 kilometer lang, og begynder ved indløbet fra Risværfjorden, mellem Båsneset og Rødsneset. Derfra går den i en hovedsagelig østlig retning ind til bygden Gravvik inderst i fjorden. Den inderste del af fjorden er en ca. én kilometer lang vig som kaldes Lonet.

På sydsiden af Rødsneset går Rødsfjorden mod sydøst. Langs sydsiden af Eiterfjorden ligger flere mindre bygder. Her er også mange vige og bugter, hvoraf de største er Søreitervågen og Djupvika. Fylkesvej 546  går til Sør-Eitran ved Søreitervågen, og en kommunal vej går østover til de andre bygder i denne del af fjorden. 

Bygden Gravvik på nordsiden af fjorden ligger på et smalt ejd over til Gravvikvågen i Årsetfjorden længere  mod nord. Fylkesvej 771 går langs de indre dele af Eiterfjorden, som den krydser over ved det smalle sund ind til Lonet.

Kilder og henvisninger 

Fjorde i Trøndelag

Nærøy
Lekafjorden

Lekafjorden er en fjord/sund i Leka og Nærøy kommuner i Trøndelag  fylke i Norge.
 Fjorden går 20 kilometer mod nordøst langs østsiden af øen Leka. 

I syd starter fjorden som en fortsættelse af Risværfjorden mellem Edøyan i syd og Solsemholmen i nord. Fjorden går først mod øst mellem øen Dolma i syd og Madsøya i nord. Lige øst for Dolma ligger Gulholmen og herfra går Årsetfjorden mod sydøst, mens Lekafjorden drejer mod nordøst på østsiden af Madsøya. Nord for Madsøya ligger Husby. Herfra går det færge over til Sør-Gutvika på Austra i øst. Fjorden ender i nord mellem Skeisneset i vest og Stongsholmene i øst.

DS «Europa» forliste her i 1927.

Kilder og henvisninger 

Fjorde i Trøndelag
Leka
Nærøy
Krejbjerg Kirketomt

Krejbjerg Kirketomt er en kirketomt/ødekirke, kaldet Krejbjerg Kirke, på en forhøjning på mark. Tomten henligger i tilgroet med græs med enkelte grundsten og en mindesten er opsat på tomten. Tomten måler ca 27 x 19 m. På højen hvor kirketomten ligger er der et fikspunkt fra Geodætisk Institut.

Referencer

Eksterne henvisninger 
 
 Lokalitet

Kirke- og klosterruiner i Danmark
Bygninger, konstruktioner og anlæg i Ikast-Brande Kommune
Geoffrey Kipsang Kamworor

Geoffrey Kipsang Kamwororer (født 28. november 1992 i Chepkorio, Kenya) er en kenyansk atletikudøver (langdistanceløber). Han er tredobbelte verdensmester i halvmaraton; første gang i København 2014. Han slog verdensrekorden i halvmaraton ved Copenhagen Half Marathon 2019 med tiden 58,01 minutter.

Eksterne henvisninger 

Langdistanceløbere fra Kenya
Maratonløbere fra Kenya
Johannespassionen

Johannespassionen (BWV 245, ) er en musikalsk passion komponeret af Johann Sebastian Bach. Den blev skrevet i løbet af Bachs første år som instruktør for kirkemusik i Leipzig, og blev første gang opført den 7. april 1724, på Langfredags vesper i St. Nicholais-kirken.

Passionen er skrevet for: Sopran, alt, tenor, bas og symfoniorkester.

Johannespassionen er i to dele og varer Ca 1 time og 50 minutter.

Passionen er sammensat af recitativer og kor, der fortæller om Kristi lidelse som fortalt i Johannesevangeliet.

Ariasos og Arierne reflekterer over handlingen. Sammenlignet med Matthæuspassionen blev Johannespassionen beskrevet som mere uhæmmet og mindre "færdig".

Passionen høres oftest i 1724-udgaven.

Oprindeligt skulle Johannespassionen opføres i St. Thomas-kirke i Leipzig. Men på grund af en ændring i sidste øjeblik blev det ændret til St. Nicholais-kirken. Bach accepterede deres ønske om at kunne holde gudstjenesten der.

Forskere har opdaget, at Bach reviderede sin Johannespassion flere gange, før de producerede en endelig version i 1740'erne.

Referencer

Eksterne henvisninger 

 Peter Ryom, Thomas Hjort Jensen: Johannespassion, Den Store Danske (Gyldendal)
 

Værker af Johann Sebastian Bach
Oratorier
Musik i 1724
Colton Haynes

Colton Lee Haynes  (født 13. juli 1988 i Kansas, USA) er en amerikansk skuespiller og model som er mest kendt for at spille rollen Jackson Whittemore i den overnaturlige drama tv-serie Teen Wolf, og som Roy Harper / Arsenal i superhelte serien  Arrow.

Biografi

Tidligt liv 
Colton Lee Haynes var født i Andale, Kansas. Han voksede op på en gård i Andale sammen med hans forældre og 5 søskende, men han har også boet andre steder, deriblandt Arkansas, New Mexico, Texas og Florida.
Han har gået i skole ved Navarre High School, som ligger i Florida, Andale High School, som ligger i Kansas, og han blev gradueret ved Samuel Clemens High School, som ligger i Texas.

Karriere 
Colton Haynes begyndte sin  modelkarriere i en alder af 15 i New York City, New York. Han begyndte sin skuespiller karriere i 2007, hvor han fik en lille rolle i blockbusters Transformers film. Model karrieren var blevet sat på pause, og Colton blev involveret i en række tv-serier og film. Han startede ud med små roller, og endte i 2009 med at få rollen som Shane i Showtime serien Look. Serien fik premiere i 2010, og serien blev annulleret efter dens første sæson.  I marts 2010 fik Colton rollen som Brett Crezski, i tv-serien The Gates. Serien blev også annulleret efter dens første sæson. I 2011, fik Colton rollen Jackson  Whittemore, i tv-serien Teen Wolf, som var baseret på en film fra 1985 med samme navn. I Oktober 2012, annonceret Colton at han ville forlade serien efter 2 sæsoner. Hvor efter han kom med en udmelding "Jeg er ked af at dette kapitel er ovre, men jeg er spændt på et nyt til at begynde". I starten af 2012 fik Colton rollen Roy Harper, i tv-serien  Arrow. Colton forlod tv-serien efter 3 sæsoner. I 2014 trådte Colton kort tilbage til sin model karriere, og deltog i Abercrombie & Fitch's "Making of a Star" kampagnen. 

I 2017 vendte han tilbage som gæst rolle i superhelte serien  Arrow, som Roy Harper i sæson 6. I april 2018, blev det annoceret at Colton havde skrevet under på at vende tilbage til serien i sæson 7 som regulær rolle igen. I august 2019, bekræftede Colton at han ikke ville deltage i tv-seriens allersidste sæson.

Personlige liv 
Colton Haynes har kæmpet med angst i hele sit liv. I 2016 efter offentlige spekulationer, sprang han ud som homoseksuel i et interview med Entertainment Weekly.

Han giftede sig med Jeff Leatham i 2017, og de blev senere hen skilt i 2019.

Colton Haynes' mor døde i 2017 af sygdom.

Filmografi

Referencer

Eksterne henvisninger 

 

Tv-skuespillere fra USA
Skuespillere fra Kansas
Modeller fra USA
Georg 1. af Mecklenburg-Strelitz

Georg 1. (født 12. august 1779, død 6. september 1860) var storhertug af det lille storhertugdømme Mecklenburg-Strelitz i Nordtyskland fra 1816 til sin død i 1860.

Han var søn af sin forgænger storhertug Karl 2. af Mecklenburg-Strelitz. Han blev efterfulgt som storhertug af sin søn Frederik Vilhelm 2.

Se også 
Mecklenburg

Eksterne links 

Huset Mecklenburg
Storhertuger af Mecklenburg-Strelitz
Personer fra Hannover
Tyskere i 1800-tallet
Ørnehøj Golfklub

Ørnehøj Golfklub har hjemme på et højt kuperet areal ved Lundegårde, et par kilometer sydvest for Gistrup og ca. 10 km sydøst for Aalborg. Klubbens bane har 27 huller. På banen ligger syv gravhøje, her i blandt Ørnehøje, som har givet navn til klubben.

Klubben har 1.459 medlemmer pr. 31. juli 2019. Klubbens faciliteter findes i en af de tre gamle gårde og omfatter bl.a. en café.

Klubben blev stiftet i 1991 af en række medlemmer af Aalborg Golf Klub, som her oplevede kapacitetsproblemer. Jorden blev købt af et driftsselskab; allerede i 1992 kunne banen indvies og i 1993 havde banen 18 huller. Konstruktionen med et driftsselskab blev fravalgt i 1995, hvor klubben besluttede selv at overtage jorden. I perioden 2002 - 2006 tilkøbtes en naboejendom, og banen blev udvidet med 9 huller.

Referencer

Eksterne henvisninger 
 
 
 

Gistrup
Golfklubber og -baner i Danmark
Sportsklubber i Aalborg
Daniel Gillies

Daniel Gillies (født 14. marts 1976 i Winnipeg, Manitoba, Canada) er en canadiskfødt newzealandsk skuespiller og producer, som er mest kendt for at spille rollen Elijah Mikaelson i tv-serien The Vampire Diaries og dennes spin-off The Originals.

Eksterne henvisninger 

 

Filmskuespillere fra Canada
Tv-skuespillere fra Canada
Personer fra Winnipeg
Joseph Morgan

Joseph Morgan (født Joseph Martin; 16. maj 1981 i London, England) er en britisk skuespiller som er mest kendt for at spille rollen Niklaus "Klaus" Mikaelson i tv-serierne The Vampire Diaries, og The Originals.

Eksterne henvisninger 

 

Filmskuespillere fra England
Tv-skuespillere fra England
Personer fra London
Hår (Favrskov Kommune)

Hår eller Haar er en landsby med 91 indbyggere (2019) beliggende 2,3 km nord for Hinnerup centrum. Hår er beliggende i Haldum Sogn i Favrskov Kommune. Hår er nærmest vokset sammen med Hinnerup og er i dag funktionelt en del af denne. Hår er udpeget som en bevaringsværdig landsby i kommuneplanen.

Referencer 

Byer i Favrskov Kommune
Ant-Man (film)

Ant-Man er en amerikansk superheltefilm fra 2015, instrueret af Peyton Reed.

Den er baseret på tegneserien Ant-Man fra Marvel Comics.

Medvirkende 

 Paul Rudd som Scott Lang/Ant-Man
 Michael Douglas som Hank Pym
 Corey Stoll som Yellowjacket
 Evangeline Lilly som Hope van Dyne
 Michael Peña som Luis
 Anthony Mackie som Falcon
 Martin Donovan som Mitchell Carson
 Hayley Atwell som Peggy Carter
 John Slattery som Howard Stark
 Sebastian Stan som Bucky Barnes

Eksterne henvisninger 
 

Marvel Cinematic Universe-film
Amerikanske film fra 2015
Benny Schumann

Benny Schumann (født Carmelo Jose Bienvenido Schumann 23. maj 1945 i Göteborg) er en dansk klovn og multiartist.

Karriere 
Benny Schumann blev oplært som hestedressør, rytter og multiartist af sine forældre i Cirkus Schumann i Cirkusbygningen i København. I 1967 optrådte han med et jonglørnummer med tallerkener og glasskåle. Efter sæsonens afslutning forlod han familiens cirkus og turnerede de næste 10 år med sit jonglørnummer i Europa, USA, Canada og Afrika under kunstnernavnet Ric Benny.

I 1980 begyndte Schumann at optræde i Danmark med et artist- og klovneshow. I 1984 havde Benny premiere på sit one-man show Hej Clown, hvor han optræder som jonglør, bugtaler, linedanser, tryllekunstner og klovn med gags og musik, han selv har skabt. Siden 1993 har Schumann tillige optrådt med Benny Schumanns Mini Cirkus, hvor der også er andre medvirkende.

Ud over at optræde med sine egne shows var Schumann fra 1996 til 2006 kunstnerisk leder af Den Internationale klovnefestival på Dyrehavsbakken.

I 2010 blev Benny Schumann æresmedlem af Dansk Artist Forbund og modtog samtid deres hæderslegat.

I sæson 2017/18 var Benny Schumann engageret til at optræde med sit tallerkenjonglørnummer hos Wallmans] i Cirkusbygningen.

Hæder 
2005: Bakkens Oscar
2010: Æresmedlem Dansk Artist Forbund
2010: Dansk Artist Forbunds hæderslegat
2014: Æresdiplom for fortjenstfuld indsats for cirkuskulturen, fra Akademien för Cirkuskonstens bevarende i Sverige
2019: Den Danske Cirkuspris
2019: Truxas Mindelegat
2022 Modtager af DFF-Fondens Hæderslegat

Privatliv 
Han er søn af Albert og Paulina Schumann og barnebarn af den berømte klovn Charlie Rivel. Han er gift med Marianne Schumann. Sammen har de døtrene Julia Schumann og  Patricia Schumann.

referencer

Eksterne henvisninger 
 

 Anders Enevig: Danske Rejsende - Cirkus og gøglerslægter (Wisby & Wilkens forlag 2011) og Cirkus i Danmark bind 2 (Dansk Historisk Håndbogsforlag 1982)
 Ole Simonsen (red): Københavns Cirkusbygning og andre artikler om cirkus og artister, Wisby og Wilkens forlag 2017

Klovner
Cirkusartister
Personer fra Danmark
Jack Clarke (fodboldspiller)

Jack Raymond Clarke (født d. 23. november 2000) er en engelsk professionel fodboldspiller, som spiller for EFL Championship-klubben Sunderland.

Klubkarriere

Leeds United 
Clarke kom igennem ungdomsakademiet hos Leeds United, og debuterede for førsteholdet den 6. oktober 2018. Han havde sit store gennembrud i 2018-19 sæsonen, hvor han blev kåret som årets unge spiller i klubben.

Tottenham Hotspur 
Clarke skiftede i juli 2019 til Tottenham Hotspur, og som del af aftalen blev han lejet direkte tilbage til Leeds. Lejeaftalen tilbage til Leeds var dog ikke en succes, da han ikke var fortrukket under Marcelo Bielsa, og i december 2019 blev lejeaftalen ophævet på grund af manglende spilletid. Han blev i januar 2020 udlejet igen, denne gang til Queens Park Rangers.

Clarke gjorde sin førsteholdsdebut for Tottenham den 22. oktober 2020. Han blev i januar 2021 igen udlejet, denne gang til Stoke City.

Sunderland 
Clarke blev i januar 2022 udlejet til Sunderland. Han imponerede hos Sunderland, hvor han var en vigtig del af klubben sikrede oprykning fra League One, og i juli 2022 hentede klubben ham på en fast aftale.

Landsholdskarriere 
Clarke har repræsenteret England på U/20-niveau.

Referencer

Eksterne henvisninger 

Fodboldspillere fra Tottenham Hotspur F.C.
Personer fra York
Fodboldspillere fra England
Fodboldspillere fra Leeds United F.C.
Fodboldspillere fra Tottenham Hotspur F.C.
Fodboldspillere fra Queens Park Rangers F.C.
Fodboldspillere fra Stoke City F.C.
Fodboldspillere fra Sunderland A.F.C.
Osmannisk Syrien

Det osmanniske Syrien henviser til opdelinger af Det Osmanniske Rige i Levanten, normalt defineret som regionen øst for Middelhavet, vest for Eufrat floden, nord for den Arabiske ørken og syd for Taurusbjergene.

De nuværende lande og områder, der tilsammen svarer til osmannisk Syrien er Israel, Syrien, Libanon, og Jordan.

Kilder og henvisninger 

Osmanniske Rige
Syriens historie
Camila (album)

Camila er det eponyme debutsoloalbum af den cubanske-amerikanske sanger og sangskriver Camila Cabello. Den blev udgivet den 12. januar 2018 gennem Epic Records og Syco. Arbejdet på albummet begyndte i januar 2017, efter Cabellos afgang fra pigegruppen Fifth Harmony.

Referencer

Eksterne henvisninger 
 

Debutalbum fra 2018
Camila Cabello-album
Dragefirkant

En dragefirkant er en firkant, hvor de to sider, der ligger op ad hinanden, er lige lange; formen vil dermed ligne en drage. Formlen på beregning af arealet på en regulær dragefirkant er (d1 * d2) / 2, hvor d1 og d2 er dragefirkantens diagonaler. Man kan optegne to diagonaler på dragefirkanten, således at man har fire trekanter. De to trekanter kan flyttes, så at det danner et rektangel i stedet for en dragefirkant.

Referencer 

Firkanter